SKRIFTLIG FORESPØRGSEL E-2555/02

af Rosa Miguélez Ramos (PSE) til Kommissionen

(13. september 2002)

Om: Manglende sikkerhed i forbindelse med projektet om et forgasningsanlæg i Ría de Ferrol

En række borgerinitiativer indgav den 5. november en klage til Kommissionen mod Kongeriget Spanien (Ref. 2001/5221 SG (2001) a/13049) på grund af en række overtrædelser af fællesskabsbestemmelserne ved behandlingen og tildelingen af de tilladelser, som er nødvendige for opførelse af et forgasningsanlæg for LNG i det indre af fjorden ved La Coruña (Ría de Ferrol).

Den 24. juli 2002 offentliggjordes i den spanske statstidende (Boletín Oficial del Estado) den spanske regerings tilladelse til anlægget under den forudsætning, at alle sikkerhedsbestemmelserne efterfølgende blev opfyldt. For nylig klagede kommunalbestyrelsen i Ferrol over denne tilladelse med den begrundelse, at placeringen af anlægget ville udgøre en alvorlig fare for befolkningen.

Opførelsen af anlægget, uden at bygherren forinden har opfyldt Seveso-bestemmelserne, især forskrifterne om mindsteafstande fra beboede områder, og bestemmelserne om sikkerhed i forbindelse med driften og anlæg for de gastankere, som skal forsyne anlægget, uden at der er udarbejdet en vurdering af virkningerne for miljøet i medfør af direktiv 85/337/EØF(1) og 97/11/EF(2), giver anledning til en forståelig uro i lokalbefolkningen på grund af faren ved de aktiviteter, der skal finde sted i anlægget.

Har Kommissionen vished for, at opførelsen af anlægget som foreslået af bygherren, Reganosa, ikke er i overensstemmelse med Fællesskabets og de internationale bestemmelser om sikkerhed, som skal overholdes i forbindelse med forgasningsanlæg og de tilhørende havne?

(1) EFT L 175 af 5.7.1985, s. 40.

(2) EFT L 73 af 14.3.1997, s. 5.

Samlet svarafgivet på Kommissionens vegne af Margot Wallströmpå skriftlige forespørgsler P-2541/02 og E-2555/02

(15. oktober 2002)

Kommissionen kender udmærket til de omtalte forhold.

Foranlediget af skriftlig forespørgsel E-1310/01 fra Patricia McKenna, E-1359/01 fra Laura Gonzalez Alvarez og E-1379/01 fra det ærede medlem(1) har Kommissionen besluttet at indlede en rutinemæssig sag, registreret under nr. 2001/2141.

Som led i behandlingen af denne sag har Kommissionen henvendt sig til de spanske myndigheder ved to lejligheder for at verificere, om Rådets direktiv 85/337/EØF(2) af 27. juni 1985 om vurdering af visse offentlige og private projekters indvirkning på miljøet og Rådets direktiv 96/82/EF(3) af 16. december 1996 om kontrol med risikoen for større uheld med farlige stoffer (Seveso-direktivet) anvendes korrekt i det foreliggende tilfælde.

Det seneste svar fra de spanske myndigheder er for øjeblikket ved at blive analyseret af Kommissionen.

Denne sag vil blive drøftet med de spanske myndigheder i oktober som led i det bilaterale møde, der finder sted for at gøre status over en række klager og overtrædelser på miljøområdet.

Kommissionen vil i sin egenskab af traktaternes vogter gøre det nødvendige for at sikre, at fællesskabsretten overholdes i det foreliggende tilfælde.

(1) EFT C 350 E af 11.12.2001.

(2) EFT L 175 af 5.7.1985, som ændret ved Rådets direktiv 97/11/EF af 3. marts 1997, EFT L 73 af 14.3.1997.

(3) EFT L 10 af 14.1.1997.